text: Se video: Minister gravede første spadestik
  18 august 2014 kl. 14.41
  Miljøminister Kirsten Brosbøl tog mandag eftermiddag i silende regnvejr det første spadestik til et nyt innovativt renseanlæg i Billund. Og det gjorde hun kørende i en minigraver.
  
  Det blev ikke helt traditionelt, da miljøminister Kirsten Brosbøl mandag eftermiddag skulle tage første spadestik til et nyt renseanlæg, Billund BioRefinery. Hun gravede nemlig med en minigraver i stedet for en spade.
  Se video herunder: (Varighed: 57 sekunder)
  Billund BioRefinery er et pilotprojekt med en ny teknologi, der kombinerer rensning af spildevand og bioforgasning af organisk affald på en meget effektiv måde, så der bl.a. produceres tre gange mere energi, end anlægget bruger til rensning.
  - Det bliver fyrtårnet inden for rensningsanlæg. Ikke bare i Danmark, men internationalt, siger Kirsten Brosbøl til TV SYD.
  Billund BioRefinery har et totalbudget på ca. 70 mio. kr. og opføres med støtte fra Miljøministeriet og Vandsektorens Teknologiudviklingsfond.
  